Cunfins da stadis en l’istorgia
Patratgs da Festa federala 

Da Guiu Sobiela-Caanitz

Quests dis da preparaziun per la Festa federala stimuleschan da contemplar la charta geografica da Svizra en ina glisch nova. Sia contura famigliara n’exista betg dapi Adam ed Eva, mabain è resultada d’ina istorgia muventada. Varsaquantas cunvegnas da cunfin n’èn betg stadas uschè paschaivlas sco quellas da 1863/64 che han transferì definitivamain a la confederaziun il vitg puschlavin da Cavaione. Las commemoraziuns da Chalavaina tiran endament quels conburgais da la Lia da la Chadé che vivevan en il Vnuost e sa chattavan «dal tuttafatg tranter las fronts» (1). Gia 1997 avainsa ans regurdads da la perdita da Vuclina, chapitel dolurus da l’istorgia da las Lias reticas. 

Il corridor genevrin 
Auters zichels dal cunfin svizzer èn naschids entras ina pagliola stentusa da plis tschientaners. Dal Giura vadais (La Dôle) enfin al Rodan genevrin (vischnanca da Dardagny) limitescha il cunfin cun la Frantscha il corridor da Bellevue, lartg 2 km, tranter il lai e la cuntrada franzosa da Gex. Uschè satigl è lez passagi da colliaziun tranter Genevra ed il rest da la Svizra che questa ha stuì concluder in barat territorial cun la Frantscha «per pudair engrondir la pista ed ils indrizs da l’eroport intercontinental da Cointrin» (2). Il corridor da Bellevue datti dapi 1815. El resulta da la dis-fatga franzosa a Waterloo (zercladur 1815) che ha rinforzà la posiziun da Genevra en las tractativas internaziunalas davart ses cunfins. Entras il patg da november 1815 ha lezza survegnì Bellevue e varsaquants auters vitgs franzos (43,9 km2 e 3350 olmas) sco colliaziun territoriala cun il Vad. 

Entaifer las miraglias 
Uschia è ì a fin il domini da Frantscha sin la riva vest dal Lai da Genevra. Cura e co era Paris vegnì en possess da lezza cuntrada? Quai raquinta in vegl ami genevrin da la Rumantschia en ina biografia critica d’Andri IV, retg da Frantscha 1589–1610 (3). A la fin dal 16avel tschientaner possedeva la Savoia tuttas cuntradas tranter il Lai da Genevra, Lyon e Mâcon. Amez sa chattava la citad rebella da Genevra, «la Roma refurmada» (p. 120) che duca Carl Emmanuel vuleva suttametter. 1600 ha Andri IV conquistà in grond zic Savoia. Il duca ha pia stuì al ceder 1601 tuttas cuntradas a vest dal lai. Quella da Gex era dentant occupada da Genevra sco pegn. Per la citad èsi stad piter da stuair bandunar l’intschess che la colliava cun il Vad bernais. 1602 ha il duca profità da la pasch per pruvar da conquistar Genevra «senza declerar la guerra» (p. 121). Quai n’è betg gartegià; la disfatga da Savoia «entaifer nossas miraglias» («Chanson de l’Escalade») vegn commemorada en il chantun anc oz mintga december. Paucas uras suenter la victoria ha il pievel sa radunà en il dom per chantar il psalm d’engraziament nr. 124. Pli tard ha il biadi d’Andri IV scumandà il cult refurmà en la cuntrada da Gex sco en bunamain l’entira Frantscha. Enfin 1792 è Genevra restada serrada en tranter il lai, Frantscha e Savoia; lura ha la republica revoluziunara conquistà ed annectà il ducadi, suenter era la citad da Rousseau. Pir la fin da Napoleun ha pussibilità da restaurar l’independenza da Genevra, questa giada sco chantun svizzer cun in intschess schlargià e duas confessiuns. Sper il corridor da Bellevue ha’l anc acquistà vitgs savoiards (108,8 km2 e 12 700 olmas). 

Midar u mantegnair? 
La Svizra, naziun da voluntad, viva oz entaifer cunfins incontestads. Quai na sa chapescha betg per mintga pajais. Schizunt ina democrazia enragischada sco la Gronda Bretagna nun ha anc pudì chattar ina soluziun per l’Irlanda dal nord. Blers cunfins da stadis europeics èn naschids pir en il segund decenni da noss tschientaner u anc pli tard. Ins vegn strusch a pudair als mantegnair tuts; quai sto esser cler a mintgin dapi la guerra da Cosovo. In editorial clervesent da la NZZ (4) fa endament ils Cosovars, ils Ungarais da Voivodina, Slovachia e Rumenia, ils Serbs da Bosnia-Erzegovina e punctuescha: «Ins giuditgescha mulestusas las pretensiuns da las minoritads etnicas. Blers Europeans dal vest stuessan l’emprim scuar avant l’atgna porta (…). Malgrà tuts progress cuntanschids n’èsi anc adina betg agreabel d’esser polac en Russia alva, ungarais en Ucraina, serb en Croazia u tirc en Bulgaria (…). Il president da Slovenia Milan Kuãan pretenda che las pussanzas decidian cleramain sch’ellas vulan midar u mantegnair ils cunfins, e lura ch’ellas surpiglian la responsabladad per las consequenzas.» Quai reguarda era la Svizra, sco che las undas da fugitivs cumprovan mintga di. 

1) Mercedes Blaas en: Walther Lietha (ed.), Freiheit einst und heute. Gedenkschrift zum Calvengeschehen. Cuira (Calven) 1998, p. 196. 
2) Aldo Dami, Les frontières européennes de 1900 à 1975. Genevra (Médecine et Hygiène) 1976, p. 333. 
3) Gabriel Mützenberg, Henri IV à la barre. F-78955 Carrières-sous-Poissy (La Cause) 1998. 
4) A[ndreas] O[platka], Grenzen und Provisorien in Südosteuropa, en: Neue Zürcher Zeitung, 24/25 da fanadur 1999, p. 1.